google/wiki40b huggingface dataset:
Bembidion mckinleyi

Utbredelse

Bembidion mckinleyi finnes nord i Europa, Nord-Amerika og Asia. Den er også registrert fra Norge.

Utseende

Bembidion mckinleyi er en liten løpebille med en ganske slank og litt flat kroppsform. Antenneleddene har  lange hårbørster i spissen, antennens fjerde ledd har fine korte tilliggende hår. (Krever forstørrelse for å se),  Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion mckinleyi tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Falsometopides

Utseende

En middelsstor, brunlig trebukk. Antennene er tynne og noe lengre enn kroppen. Pronotum er rektangulært sett ovenfra, mye bredere enn langt, med en skarp pigg midt på hver sidekant. Dekkvingene er jevnbrede med markerte "skuldre", en litt utydelig lengdekjøl langs sømmen og en bredt, mørkere skråbånd.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Arten lever på Madagaskar.
Rugby Football Union

Rugby Football Union er det nasjonale forbundet for rugby union i England. Forbundet ble opprettet i 1871 og hadde også ansvaret for idretten internasjonalt frem World Rugby ble opprettet i 1886. Forbundet har i dag over 2000 klubber underlagt seg og er organisert i 35 selvstendige enheter.
Cuareim

Transport

Ruta 3 General José Gervasio Artigas forbinder Cuareim med Colonia Palma og Salto.
Frøya (navn)

Etymologi

Frøya har opprinnelse i norrøne Freyja, en feminin form av mannsnavnet Freyr, som er dannet av norrøne *frauja, «mester, herre», eller norrøne *freyr og urnordiske *fraiwia, «fruktbar». Freyja også er den islandske formen av navnet.
Freja, Freya og Freia er nyere skrivemåter av Freyja.

Annen bruk av navnet

Frøya er et vanlig navn på kyr i Norge.
Juristkorpset (USAF)

Juristkorpset (Judge Advocate General's Corps) i den amerikanske Flyvåpenet er en avdeling bestående av militære jurister. Korpset ledes av Generalkrigsadvokaten i Flyvåpenet, som har generalløytnants grad.
Juristavdelingen ble etablert 25. januar 1949 og består av 1300 krigsadvokater, 300 sivile advokater, 1000 menige advokatsekretærer og 600 andre sivilt ansatte.
Aurora-programmet

Aurora-programmet er et romprogram fra ESA som ble opprettet i 2001. Den primære mål var å lage, og deretter gjennomføre, en langsiktig europeisk plan for utforsking av Solsystemet gjennom både bemannede og ubemannede romferder. Et sekundært mål er å lete etter liv på andre planeter enn Jorda.
Medlemsstatene forplikter seg til deltakelse i Aurora-programmet for perioder på fem år (den første var 2005-2009), hvoretter de kan endre hvilket nivå de ønsker å delta på, eller trekke seg helt ut.
I de første årene planla Aurora-programmet «Flagship»-prosjekter som ExoMars,, og «Arrow»-prosjekter for demonstrasjon av nøkkelteknologier, så som et fartøy/kapsel for retur gjennom jordatmosfæren og et fartøy som kunne bruke Mars' atmosfære til å bremse romfartøy som skulle inn i bane rundt planeten (kalt «aerocapture»).
I de siste årene har ESA i økende grad brukt navnet Aurora Exploration Programme («Aurora utforskningsprogram»), eller bare Exploration Programme («Utforskningsprogrammet»). Selv om bemannede romferder fortsatt er et av programmets langsiktige mål, med utvikling av grunnleggende teknologier på området, så har den største innsatsen vær konsentrert på utviklingen av ExoMars-prosjektet og forberedelser for en internasjonal romferd med sikte retur av prøver fra Mars, den såkalte Mars Sample Return Mission. På grunn av budsjettkutt og finansieringsproblemer på begge sider av Atlanterhavet så blir planene for robotisk utforskning av Mars nå (2010) i økende grad gjort i samarbeid med NASA.
På et møte i Plymouth 29–30. juni 2009 opprettet ESA og NASA Mars Exploration Joint Initiative (MEJI). Måsetningen for MEJI er planlegging av felles romferder til Mars i 2016, 2018 og 2020, som leder til retur av prøver fra Mars på 2020-tallet. Den tidligere hovedsatsingen til Aurora-programmet, ExoMars-prosjektet, er ikke eksplisitt en del av MEJI-samarbeidet og det er ikke trolig at det vil bli implementert slik det opprinnelig var forutsatt, men store deler av prosjektets vitenskapelige instrumenter vil sannsynligvis bli inkludert i MEJI-samarbeidet. Den italienske romfartsorganisasjonen ASI, som er blant de største finansielle bidragsyterne til Aurora-programmet, har imidlertid uttrykt skepsis vedrørende det foreslåtte MEJI-samarbeidet, spesielt dets mangel på uavhengig europeisk demonstrasjon av nøkkelferdigheter for framtidig utforskning av planeter.
Aurora-programmet har for tiden to planlagte romferder, begge i samarbeid med NASA. Disse har planlagt utskytingsdato i henholdsvis 2016 og 2018.
Georg Donatus av Hessen-Darmstadt

Død

Georg Donatus far, storhertug Ernst Ludwig av Hessen, døde i oktober 1937. Et par uker etter gravferden skulle Ernst Ludwigs sønn, prins Ludwig gifte seg med Margaret Geddes. Den 16. november 1937 reiste Georg, Cecilie, deres to sønner, Georgs mor, storhertuginne Eleonore, barnas passer, en venn av familien, en pilot og to flyansatte fra Darmstadt for å nå Storbritannia, der prins Ludwigs bryllup skulle holdes. Flyet traff en fabrikkpipe ved Oostende i Belgia og styrta. Alle ombord døde. Også et for tidlig født barn blei funnet i flyvraket, noe som indikerte at Cecilie hadde begynt å føde mens det hele pågikk. Den eneste i familien som overlevde var Johanna; hun var ikke med i flyet. Johanna blei adoptert av prins Ludwig og prinsesse Margaret, men døde allerede i 1939 av hjernehinnebetennelse.
De blei gravlagt ved Rosenhohe i Darmstadt.
Liévin

Historie

Ved foten av Riaumont, som er det høyeste punktet i Liévin, er det gjort arkeologiske funn både fra neolittisk tid og fra Gallo-romersk kultur. Det er også 752 graver som viser at Merovingerne har hatt en gravplass der.
I 1820 hadde kommunen 1223 innbyggere, men i 1857 ble det funnet kull i nærheten, noe som førte til en rask utvikling av området. I 1914 var befolkningen kommet opp i 25 968.

Verdenskrigene og Liévin

Den første verdenskrig satte en stopper for utviklingen i Liévin. Byen ble lagt i ruiner, kirker og slott ble ødelagt. 400 sivile og 600 militære liv gikk tapt, og byen fikk det franske krigskorset i 1920. Etter krigen måtte alt bygges opp igjen, og etter noen år var Liévin igjen i full aktivitet med gruvedrift. Ved utbruddet av den andre verdenskrig stoppet utviklingen opp nok en gang. Byen ble evakuert i 1940 og besatt av tyske tropper. Under krigen var motstandsbevegelsen aktiv, og 220 sivile og 225 militære liv gikk tapt i denne krigen. Byen ble frigjort av den britiske 8. Armé 2. september 1944. Etter krigen skjøt gruvedriften fart igjen, da kullutvinningen var viktig for gjenreisningen av fransk økonomi etter krigen.

Gruveulykker

Flere ulykker har rammet gruvedriften, den største enkeltulykken skjedde i 1974 da 42 arbeidere ble drept. Det hadde vært en generell nedgang i kullgruvedriften gjennom flere år, og den siste gruven ble stengt i 1974.
Garrett Hardin

Biografi

Hardin ble bachelor i naturvitenskap, zoologi ved University of Chicago i 1936 og PhD i mikrobiologi fra Stanford University i 1941.  Han var professor i humanøkologi ved University of California, Santa Barbara fra 1946 til han formelt gikk av i 1978. 
En av hans forskningsfelt var overbefolkning. Dette førte til skriverier om temaer som abort, immigrasjon og sosiobiologi, hvilket førte til kritikk fra både høyre- og venstresida i USA-politikk.
Vägen hem till dej

Vägen hem till dej er et musikkalbum med Kikki Danielsson, utgitt i 1991.
Ágúst Guðmundsson

Biografi

Han studerte film på den nasjonale filmskolen i London, og ble uteksaminert i 1977.
Guðmundssons første spillefilm, Land og sønner ble en enorm publikumssuksess på Island. Halvparten av Islands befolkning (240 000) så filmen. Land og sønner er kalt den første profesjonelle islandske langfilmen . Land og sønner tar opp tema om urbanisering, og forskjeller på by og land speilet gjennom bøndenes problemer i Island under depresjonen på 1930-tallet. Migrasjonen fra livet på landet til bylivet i Reykjavík fremstilles romantisert, og filmen benytter lange tagninger og lange partier uten dialog.
De tre mest sette Islandske filmene per i dag stammer fra startfasen til Islandsk film. Ágúst Guðmundsson har regien på to av de, Land og synir(1980) og Með allt á hreinu, den tredje Óðal feðranna (1980) er det Hrafn Gunnlaugsson som står bak.
Guðmundsson har skapt filmer innen flere sjangere: historisk drama (Útlaginn), musikal (Með allt á hreinu) og politisk satire (Gullsandur).
I 1999 ble Dansinn nominert til Amandaprisen som beste nordiske spillefilm.
Guðmundsson har tidligere jobbet for islandsk TV. Nå er han direktør i BÍL, føderasjonen av islandske artister.
Vormsund

Stedet

Navnet Vormsund betyr «sundet ved Vorma». Vormsund er det tradisjonelle sentrum i Nes kommune, og var tidligere kommunens administrasjonssenter. Det nyere tettstedet Årnes utgjør kommunens mellomgamle sentrum, og overtok gradvis administrasjonssfunksjonene fra Vormsund etter at jernbanen Oslo-Kongsvinger ble etablert. Eurosenteret er et handelsknutepunkt mellom Kongsvinger og Oslo. I nyere tid har det skjedd en massiv utbygging ved Neskollen på grensen til Ullensaker.

Kultur

I det gamle kommunesenteret på Vormsund finnes fortsatt det tidligere herredshuset Lillerommen, Nes kirke og middelalderruinen, Nes kirkeruiner, som i tid strekker seg tilbake til 1100-tallet.
Flere av storgårdene i kommunen ligger i tilknytning til Vormsund (Blant annet Vormnes, Vormsund, Disen og Ullershov gårder.)
Neset ved Vormsund er et av Østlandets rikeste og mest fruktbare jordbruksområder. Noe av den gamle storheten kan spores i Henrik Wergelands dikting som lovpriser Vormas og Glommas møte i sitt forfatterskap. Wergeland har også forfattet hylningsdikt over provst Finckenhagen til Næs. «Jubeloldingen» Finckenhagens grav kan i dag beskues ved Nes kirkeruiner.
Vormsund skole ligger ved Lillerommen. Vormsund ungdomsskole ligger ikke langt unna, i hellingen ned mot Vorma.

Kulderekord

Vormsund innehar kulderekorden for Akershus fylke på -37,5 grader, satt den 9. februar 1966.
Hold Your Horse Is

Hold Your Horse Is er et musikkalbum med Hella, utgitt i 2002. Dette er gruppas debutalbum.
Karuṇā

Karuṇā (sanskrit og pali) er et teknisk begrep i buddhismen og jainismen, som vanligvis oversettes med medlidenhet. 
Innenfor jainismen er det en av de fire refleksjoner av universelt vennskap, sammen med vennskap (sanskrit: maitri), sympati (pramoda) og sinnsro (madhyastha) som brukes til å stanse produksjonen av karma. 
Innenfor Theravada er det et middel for å oppnå et lykkelig liv og en lykkelig gjenfødsel; det er en av fire «guddommelige boliger» (brahmavihāra) sammen med kjærlig vennlighet (pali: mettā), sympatifylt glede (mudita) og sinnsro (upekkha). 
Innenfor mahayana er det en av to kvaliteter, sammen med visdom (sanskrit: prajña), som er nødvendigeå kultivere for en bodhisattva.
Hver sin vise

Hver sin vise er et musikkalbum med diverse viseartister som Alf Prøysen, Vidar Sandbeck, Alf Cranner, Elisabeth Granneman, Birgitte Grimstad og Erik Bye, utgitt i 1966 (Philips), gjenutgitt 1969 (Fontana).
Freudeita

Utseende

Middelsstore, avlangt ovale, metallisk glinsende bladbiller. Pronotum er rundet med et par små tenner på ytterkanten, nokså grovt og tett punktert. Dekkvingene er jevnbrede, tett og kraftig punkterte.

Levevis

Både larvene og de voksne (imago) er planteetere som lever på trær og busker i skog.

Utbredelse

Slekten er utbredt i Sør-Amerika med mange arter i Brasil.
Pithecops

Utseende

Ganske små blåvinger (vingespenn 24-32 millimeter) med brede, avrundede vinger uten stjerter på bakvingene. Oversiden er mørkblå eller brun med hvite felter. Undersiden er hvit med brune streker langs ytterkantene, en svart flekk fremst på bakvingen.

Levevis

I alle fall én av artene har larver på planteslekten Desmodium (erteblomstfamilien).

Utbredelse

Slekten er utbredt i Sørøst-Asia, fra India i vest til Ny-Guinea i øst.
Elektronikkbransjen

Stiftelsen Elektronikkbransjen er Norges største interesseorganisasjon for leverandører og forhandlere av alle typer elektronisk utstyr, og utgiver av Fagbladet Elektronikkbransjen. Elektronikkbransjen har alle typer medlemmer - fra store el-kjeder til små enkeltmannsforemanntak, og jobber for at medlemmene skal få best mulige kår i Norge. 
Elektronikkbransjen leverer den eneste årlige offisielle salgsstatistikken over solgt elektronikk Norge, og fungerer dermed en som en sentral aktør i kartleggingen av nordmenns teknologiske vaner.
I 2006 har Elektronikkbransjen gjort seg bemerket i media gjennom å kåre Nintendo Wii til årets julegave, kjempe for 2 års reklamasjonsrett på mobiltelefoner, samt at de har fungert som kilde for media i spørsmål og digital-TV, DAB og trender innen teknologi .
Fagernes (Sortland)

Fagernes er et lite sted i Sortland kommune i Nordland. Stedet ligger på Langøya, ca. 15 km nord for Sortland.
Fagernes var opprinnelig den nordligste delen av gården Vik. Selve Fagerneset er et lite nes ved Sortlandssundet, like sør for Gåsfjorden. Navnet er sannsynligvis laget sist på 1800-tallet. Det er et "rosende" navn, av samme type som Grønland.
Mongolene

Mongolene (mongolsk: Монголчууд, Mongolchuud) er en etnisk gruppe som oppstod i det som i dag er Mongolia, Russland og Kina, særlig Indre Mongolia. Befolkningen er på rundt 10 millioner (2010). Mongolene snakker mongolsk. De er en av de 56 nasjonalitetene som er offisielt anerkjent av Folkerepublikken Kina. Mongoler bor i Mongolia, og tillegg er der et antall etniske grupper nord i Kina og Russland. Mongolene tilhører undergrupper av burjater og kalmukker som hovedsakelig bor i de russiske republikkene Burjatia og Kalmykia. De fleste mongoler praktiserer buddhisme, sjamanisme eller islam.
Mongolene er knyttet sammen ved en felles kulturarv og etnisk identitet. Deres stedegne dialekter er kollektiv kjent som det mongolske språk. Forfedrene til dagens mongoler er referert til som urmongoler som oppsto i et område som hadde vært bebodd av mennesker og forløpere til menneskearten så langt tilbake som paleolittisk tid for 800 000 år siden. Folkene gikk gjennom bronsealderen og jernalderen og dannet sammeallianser som førte til konflikt med oldtidens Kina. Urmongolene dannet ulike stammeriker som kjempet imot hverandre. De nært beslektede khitanerne opprettet en stat under Liao-dynastiet kalt for Khitan-riket (kinesisk: 契丹國, Qìdān Guó) i tiden 907-1125 i Sentral-Asia og hersket over Mongolia og deler av østkysten av Sibir, nordlige Korea og nordlige Kina. På 1100-tallet greide Djengis Khan forene eller erobre de ulike mongolske stammene, omformet dem til en forent og fryktinngytende hær som skapte det største sammenhengende rike i verdenshistorien, Mongolriket. Det underla seg hele Kina og etablerte det mongolstyre Yuan-dynastiet.
Leif W. Nielsen

Leif W. Nielsen AS var en tekstilbedrifti Oslo. Den ble etablert i 1925, og produserte dameklær.
Svømmeknappen

Svømmeknappen er et ferdighetsmerke definert av Norges Svømmeforbund.
Kravet til merket er å kunne svømme 200 meter i basseng. Det er ingen krav til svømmestil eller tidsbruk.
Fra 2010 inngår svømmeknappen i grunnskolens læreplan.
Haiene

Haiene er en roman av Jens Bjørneboe, først utgitt i 1974.
Bokens ytre handling foregår om bord på barken «Neptun», som er på vei fra Manila til Marseille via Rio de Janeiro. Året er 1899, og det er samtidig en reise inn i det nye århundret. Handlingen fortelles gjennom nordmannen «Peder Jensen», skipets annenstyrmann, som ligner mest på Bjørneboe selv. Båten blir alltid forfulgt av haier, og på båten er det mennesker fra alle nasjonaliteter. Romanen ender med at mannskapet gjør mytteri og båten forliser. De strander på en øde øy og de lever i fredelig anarki før de blir plukket opp av en forbipasserende båt. Haiene regnes som en av Bjørneboes viktigste romaner.

Tolkning

Romanen har av litteraturkritikere og lesere blitt tolket som en fremstilling av Bjørneboes syn på verden der båten, som består av alle nasjonaliteter er en forenkling og symbol på verden. Kapteinen og offiserene er de som har makt, og mannskapet de som blir hersket over. Haiene som forfølger skipet er gjerne blitt sett på som demonene og det onde i menneskene som de ikke kan unnslippe mens de ennå er fanget i sitt paradigme som båten er et symbol på. Når skipet går under i en voldsom storm, og mannskapet lever sammen og deler likt på en øy i slutten av romanen har revolusjonen funnet sted fra naturens side og speiler således Bjørneboes syn på anarkismens stilling som en naturlig del av menneskets natur.
Horneophytopsida

Horneophytopsida er en utdødd gruppe av planter. Dette var de første kar-førende plantene og skilte lag med karplanter i sen silur og tidlig devon, altså drøye 400 millioner år siden. De hadde et utviklet karvev men ikke vedvev (xylem) slik som karplantene har. Som systematisk gruppe utgjør der derved en parafyletisk gruppe, som de høyere karplantene har utviklet seg fra.
De tre kjente slektene er Caia, Tortilicaulis (med fossiler fra England og Wales), samt Horneophyton. 
Sistnevnte slekt Horneophyton var trolig den seneste som utviklet seg innenfor Horneophytopsida og tilhører antakelig overgruppen Polysporangiophyte sammen med Aglaophyton og Cooksonia – svært sene avgreninger fra dagens karplanter.
Svensgrunnen

Svensgrunnen, også skrevet Sveinsgrunnen og tidligere Svendsgrunnen, er en fiskebanke som ligger nordvest for Senja i Troms. Den har en havdybde på mellom 50 og 100 meter.
Ved slutten av den siste istida var havnivået ca. 120 meter lavere enn i dag, og Svensgrunnen var da tørt land.
Carlos Germano

Karriere på klubbnivå

Carlos Germano startet sin karriere i 1985 i sin hjemby, hvor han ble oppdaget av Vasco da Gamas manager, som foreslo at han sluttet seg til klubbens ungdomslag. Han ble førstemålvakt for ungdomslaget fra og med dette året.
Da Vasco da Gamas førstekeeper Acácio forlot klubben, ble Carlos Germano umiddelbart klubbens førstevalg i mål. Han ble utropt til Série As beste målvakt i 1997.
I 1999 ble han uenig med Vasco da Gamas styreleder, og forlot klubben. Han signerte for Santos i 2000, men klubben viste seg å ikke være i stand til å innfri hele kravet i forbindelse med overgangssummen, og han fikk rett til gratis overgang, hvoretter han gikk til Portuguesa. Carlos Germano signerte ettårskontrakter fra da av, inntil han signerte for Penafiel, som den gang spilte i portugisisk andredivisjon, i 2005.

Internasjonal karriere

Carlos Germano representerte Brasil i U-16-VM i 1987 og i U-20-VM i 1989. I 1988 var han Brasils målvakt i Sør-Amerikas U-20-mesterskap.
Carlos Germano spilte ni landslagskamper for Brasil i perioden 1995 til 2001.

Trenerkarriere

Etter å ha lagt opp etter 2005/06-sesongen, ble Carlos Germano etterhvert målvaktstrener.
Masurka

Masurka (egentlig dans fra Masovia) er en polsk dans i 3/4-takt. Musikalsk kjennetegn er på den ene siden oppdelingen av den første telleperioden, feks. i punkterte åttendedeler eller åttendedelstrioler og på den annen side betoningen som derfor ligger i den andre telleperioden.
Den polske nasjonalsangen er en masurka.Den polskfødte komponisten Frédéric Chopin gjorde masurkaen internasjonalt kjent; han komponerte rundt 60 masurkaer for piano, og innlemmet gjennom disse verkene masurkaen i den klassiske musikken.
I Europa var det på 1600-tallet vanlig i de øvre klasser å danse suiter av forskjellige danser. Ofte startet suiten med en langsom fordans i 2/2-takt, etterfulgt av en raskere dans i 3/4-takt. Denne skikken spredte seg også til Skandinavia. Ofte var det kun totaktsdelen av suiten som ble nedtegnet og overlevert med noter. Musikerne som spilte til dans var forventet å skape tretaktdelen over samme tema, og følgelig utviklet det seg til dels store lokale forskjeller i fremføringen av tretaktdelen.
Masurkaen var også kjent utenfor Polen. I Russland komponerte Tsjaikovskij seks masurkaer for piano; Borodin skrev to som del av sini Petite Suite for piano. Også Glinka komponerte to masurkaer, Aleksandr Skrjabin skrev en rekke masurkaer. I Frankrike komponerte de impresjonistiske komponistene Debussy og Ravel begge masurkaer: Debussys masurkaer var enkeltstykker, mens Ravels masurkaer var en del av suiten La Parade, et av hans lite kjente, tidlige verker.
Viksäter

Viksäter er et tettsted i Södertälje kommune i Stockholms län i landskapet Södermanland i Sverige. I 2010 hadde tettstedet 459 innbyggere.
Aramil

Aramil (russisk: Арами́ль) er en by i Sverdlovsk oblast i Russland. Byen ligger ved elva Iset (i Obs nedslagsfelt), rundt 25 km sørøst for Jekaterinburg. Innbyggertall: 15 076 (folketelling 2002), 13 584 (folketelling 1989).
Byen ble etablert i 1675 som en sloboda. Bystatus ble innvilget i 1966.
Nederlands herrelandslag i ishockey

Nederlands herrelandslag i ishockey representerer Nederland i ishockey for herrer. Den første internasjonale landskampen for Nederland ble spilt 5. januar 1935 i Amsterdam, og laget tapte da 4-0 mot Lativa. Sist Nederland spilte i A-gruppen i ishockey-VM var i 1981
Simeon Simeonov

Internasjonal karriere

Simeonov spilte i årene mellom 1964 og 1974 totalt 34 landskamper for Bulgarias herrelandslag. Han var med i den bulgarske troppen under både VM i fotball 1966 i England, VM i fotball 1970 i Mexico og VM i fotball 1974 i Vest-Tyskland, hvor han spilte henholdsvis én kamp, to kamper og var ubenyttet reserve ved det siste mesterskapet.
Prothoracibidion

Utseende

Middelsstore, lange og tynne, blanke, mørkt rødbrunlige trebukker men gulaktige tegninger på dekkvingene. Antennene er litt lengre enn kroppen. Pronotum er mye lengre enn bredt, uten pigger langs kanten, litt ujevnt sylindrisk. Dekkvingene er smale og jevnbrede, rundede i spissen.

Utbredelse

Slekten er utbredt i Colombia, Ecuador, Peru og Bolivia.
Musée des Blindés

Musée des Blindés eller Musée Général Estienne er et militærmuseum i Loiredalen i Frankrike. Samlingen består hovedsakelig av stridsvogner og de har en av verdens største samlinger av stridsvogner.
Bare rundt en fjerdedel av alle kjøretøyene er utstilt på grunn av plassproblemer. Over 200 av kjøretøyene i samlingen er fullt kjørbare og har tidligere blitt vist frem under et årlig kavalerishow kalt Carrousel. Området har tradisjonelt vært kjerneområdet for den franske hærens stridsvognsutdanning og École d'application de l'arme blindée cavalerie ligger i nærheten.
Söråker

Söråker er et tettsted i Timrå kommune i Västernorrlands län i landskapet Medelpad i Sverige. I 2010 hadde tettstedet 2 312 innbyggere.
Vínlandsagaene

Vinlandsagaene er to islendingesaga skrevet uavhengig av hverandre tidlig på 1200-tallet; Grønlendingenes saga (Grænlendinga Saga) og Eirik Raudes saga (Eiríks Saga Rauða). Navnet «Vinland» blir tilskrevet Leiv Erikssons funn av vinranker ved hans ankomst til Nord-Amerika. Sagaene ble skrevet ned mellom 1220 og 1280, mye senere enn selve hendelsene (970–1030).
Vinlandsagaene utgjør den mest komplette informasjonen man har angående den norrøne utforskningen av Amerika, selv om de ikke kan regnes som helt historiske grunnet Islands muntlige tradisjon, og at de inneholder motstridende detaljer. Uansett mener de fleste historikere at disse kildene inneholder betydelig bevis på vikingutforskning av Nord-Amerika, gjennom beskrivelsene av topografi, naturressurser, og de innfødtes kultur. Sammenligner man de to skriftenes hendelser kan en realistisk tidslinje skapes. Deres sannferdighet ble bekreftet ved oppdagelsen og utgravningen ved L'Anse aux Meadows på Newfoundland, Canada, tidlig på 1960-tallet.